柬仲至帑轄蹈中理丞
作者：韓淲
朝代：宋

paragraphs: 三吳一都會，駕言舒我憂。
洞門儼彫戟，通術交華輈。
清晨皇居開，五雲更飛浮。
陽光從東升，星月爛欲收。
垂紳奉明主，靡爵班徹侯。
上擬成康隆，下則臯夔儔。
弓矢既載櫜，禮樂次第修。
子惠四海民，庶幾瘡痍瘳。
眇歟蟣虱臣，守藏獨夷猶。
交舊未忍遺，乘軒爲綢繆。
適歌慨以慷，魯酒獻且酬。
徂年倏已冬，禿髮不滿頭。
如知山澤臞，昧昧徒好修。